मोहाली में खिलाड़ियों का उत्साह बढ़ाएंगी वीना  
वीना ने बताया कि युवराज और अफरीदी दोनों ही दिल से खेलते हैं और मुझे विश्वास है कि दोनों ईमानदारी से खेलेंगे।
यदि सब कुछ अच्छा रहा तो पाकिस्तानी अभिनेत्री वीना मलिक अपने भारतीय साथी अश्मित पटेल के साथ बुधवार को मोहाली में अपने देश के खिलाड़ियों का उत्साहवर्धन करती नजर आएंगी। मोहाली में भारत व पाकिस्तान के बीच क्रिकेट विश्व कप का सेमीफाइनल मैच होना है।  वीना को क्रिकेट ही नहीं क्रिकेट खेलने वालों से भी प्यार है लेकिन इस बार उनका यह प्यार दो जगह बंट गया है। एक ओर उनकी पाकिस्तानी टीम के खिलाड़ी हैं तो दूसरी ओर उनके मित्र अश्मित हैं।  वीना इन दिनों भारत में हैं। वह कहती हैं, "कुछ लोग मंदिरा बेदी से मेरी तुलना करते हैं लेकिन मैं जो हूं उससे खुश हूं। मुझे क्रिकेट से प्यार है।" वीना मोहाली में अपने देश के प्रधानमंत्री यूसुफ रजा गिलानी के साथ दोनों देशों के बीच होने वाला मैच देखेंगी। प्रधानमंत्री मनमोहन सिंह भी अपने पाकिस्तानी समकक्ष के साथ मैच देखेंगे।  मैच में जीत को लेकर वीना कहती हैं, "यह बहुत स्वाभाविक है। मेरा दिल कहता है कि मुझे मैच में पाकिस्तान का समर्थन करना चाहिए। मेरे देश ने मुझे पहचान दी है। दूसरी ओर भारत में मुझे बहुत सा प्यार मिला है और करियर के अच्छे अवसर मिले हैं।"  उन्होंने कहा, "भारतीय टीम कप जीतने वाली पसंदीदा टीम हो सकती है लेकिन मैं एक पाकिस्तानी हूं। इसलिए मैं मेरे एक गाल पर पाकिस्तान और दूसरे पर भारत का झंडा पेंट करूंगी। जो टीम सर्वश्रेष्ठ होगी वही बुधवार को जीतेगी।"  वह कहती हैं, "युवराज और अफरीदी दोनों ही दिल से खेलते हैं और मुझे विश्वास है कि दोनों ईमानदारी से खेलेंगे। उनकी वफादारी को कोई नहीं खरीद सकता। मैं सचिन तेंदुलकर की बहुत बड़ी प्रशंसक हूं लेकिन तभी जब वह पाकिस्तान के खिलाफ न खेल रहे हों।"